
EUROPOS PARLAMENTO TEISĖKŪROS REZOLIUCIJOS PROJEKTAS
dėl pasiūlymo dėl Tarybos sprendimo dėl Europos Sąjungos ir Armėnijos Respublikos susitarimo dėl Europos bendradarbiavimo baudžiamosios teisenos srityje agentūros (Eurojusto) ir Armėnijos Respublikos teisminio bendradarbiavimo baudžiamosiose bylose kompetentingų institucijų bendradarbiavimo sudarymo
(COM(2023)0705 – C9‑xxxx/2023 – 2023/0400(NLE))
(Pritarimo procedūra)
Europos Parlamentas,
–	atsižvelgdamas į pasiūlymą dėl Tarybos sprendimo (COM(2023)0705),
–	atsižvelgdamas į Europos Sąjungos ir Armėnijos Respublikos susitarimo dėl Europos bendradarbiavimo baudžiamosios teisenos srityje agentūros (Eurojusto) ir Armėnijos Respublikos teisminio bendradarbiavimo baudžiamosiose bylose kompetentingų institucijų bendradarbiavimo sudarymo projektą (xxxx/2023),
–	atsižvelgdamas į prašymą dėl pritarimo, kurį Taryba pateikė pagal Sutarties dėl Europos Sąjungos veikimo 16 straipsnio 2 dalį ir 85 straipsnį kartu su 218 straipsnio 6 dalies antros pastraipos a punkto v papunkčiu ir 218 straipsnio 7 dalimi (C9-xxxx/2023),
–	atsižvelgdamas į Darbo tvarkos taisyklių 105 straipsnio 1 ir 4 dalis ir į 114 straipsnio 7 dalį,
–	atsižvelgdamas į Pilietinių laisvių, teisingumo ir vidaus reikalų komiteto rekomendaciją (A9-0000/2024),
1.	pritaria susitarimo sudarymui;
2.	paveda Pirmininkei perduoti Parlamento poziciją Tarybai, Komisijai ir valstybių narių bei Armėnijos Respublikos parlamentams ir vyriausybėms.

Nuo Eurojusto reglamento taikymo pradžios 2019 m. gruodžio 12 d. šis Europos Sąjungos ir Armėnijos Respublikos susitarimas yra pirmasis tarptautinis susitarimas dėl Europos bendradarbiavimo baudžiamosios teisenos srityje agentūros (Eurojusto) ir trečiosios šalies kompetentingų institucijų bendradarbiavimo. Siekiant užtikrinti, kad tarptautinis teisminis bendradarbiavimas būtų veiksmingas, labai svarbu sudaryti bendradarbiavimo susitarimus su trečiosiomis šalimis. 
Šiuo susitarimu bus pagerintas bendradarbiavimas su Armėnijos valdžios institucijomis, dalyvaujančiomis tiriant sunkius nusikaltimus ir vykdant baudžiamąjį persekiojimą už juos. 
Ypač svarbu, kad tai būtų įmanoma tik susitarimams taikant griežtas apsaugos priemones, susijusias su duomenų apsauga, privatumu ir pagrindinėmis teisėmis. 
Akivaizdu, kad šio susitarimo atveju įvykdytos visos sąlygos ir taikomos būtinos apsaugos priemonės. Tai bus nuolat stebima įsigaliojus šiam susitarimui, o dėl galimų susitarimo pažeidimų galiausiai gali būti sustabdytas bendradarbiavimas. Palankiai vertiname šį svarbų Europos Sąjungos ir Armėnijos Respublikos bendradarbiavimo žingsnį.

